ОБЩИНСКИ СЪВЕТ ПЕРНИК
П Р О Т О К О Л
№ 13
	Днес, 08.07.2020 г. от 16.00 ч. в зала „Панорама“  се проведе извънредно заседание на Общински съвет Перник. От общ брой общински съветници 37, на заседанието присъстваха 35.
	Отсъстваха 2-ма, а именно:
1. Галина Владимирова
2. Симеон Желев
	Заседанието откри и води Председателят на Общински съвет Перник – г-н ДИМИТЪР КОЛЕВ: Уважаеми госпожи и господа общински съветници, уважаеми Заместник - кмет, уважаеми господин Заместник Областен Управител,  уважаеми господин Кмет на гр. Радомир, уважаеми господин Кирилов – Председател на Общински съвет гр. Радомир, уважаеми господин Борислав Иванов – управител на ВиК – Перник. Добре дошли на днешната извънредна сесия на Общинския съвет.
	Уважаеми колеги имате раздаден дневен ред за днешното извънредно заседание, който се състои от 2 точки, както следва:

1.	ПИСМО ВХ.№ ОС_352/03.07.2020г.  ОТ ПЛ. АЛЕКСИЕВ – КМЕТ НА ОБЩИНА РАДОМИР, ОТНОСНО:  ВЪЗСТАНОВЯВАНЕ НА РЕЗЕРВНОТО ВОДОПОДАВАНЕ ОТ ПС „КРАПЕЦ“ ЗА ГР. РАДОМИР, С ОГЛЕД ИЗБЯГВАНЕ ВЪЗНИКВАНЕТО НА БЕДСТВЕНА СИТУАЦИЯ.
						ВНАСЯ: ПЛ. АЛЕКСИЕВ

2.	АКТ ВХ.№ ОС_357/07.07.2020Г. ОТ СТ. ВЛАДИМИРОВ – КМЕТ НА ОБЩИНА ПЕРНИК, ОТНОСНО: ВРЪЩАНЕ НА РЕШЕНИЕ № 187/02.07.2020Г. НА ОБЩИНСКИ СЪВЕТ ПЕРНИК.
ВНАСЯ: СТ. ВЛАДИМИРОВ

Уважаеми колеги, имате думата за изказвания и предложения по дневния ред. Не виждам желаещи да се изкажат. Подлагам дневния ред на гласуване. Който е съгласен с така предложения ви дневен ред, моля да гласува.
Общинският съвет гласува и със 'за' - 34, 'против' - 0 и 'въздържали се' – 0 прие следния




ДНЕВЕН РЕД:

1.	ПИСМО ВХ.№ ОС_352/03.07.2020г.  ОТ ПЛ. АЛЕКСИЕВ – КМЕТ НА ОБЩИНА РАДОМИР, ОТНОСНО:  ВЪЗСТАНОВЯВАНЕ НА РЕЗЕРВНОТО ВОДОПОДАВАНЕ ОТ ПС „КРАПЕЦ“ ЗА ГР. РАДОМИР, С ОГЛЕД ИЗБЯГВАНЕ ВЪЗНИКВАНЕТО НА БЕДСТВЕНА СИТУАЦИЯ.
						ВНАСЯ: ПЛ. АЛЕКСИЕВ

2.	АКТ ВХ.№ ОС_357/07.07.2020Г. ОТ СТ. ВЛАДИМИРОВ – КМЕТ НА ОБЩИНА ПЕРНИК, ОТНОСНО: ВРЪЩАНЕ НА РЕШЕНИЕ № 187/02.07.2020Г. НА ОБЩИНСКИ СЪВЕТ ПЕРНИК.
ВНАСЯ: СТ. ВЛАДИМИРОВ

ОТНОШЕНИЕ ПО ДНЕВНИЯ РЕД ВЗЕХА:

ПО ТОЧКА 1 ОТ ДНЕВНИЯ РЕД - ПИСМО ВХ.№ ОС_352/03.07.2020г.  ОТ ПЛ. АЛЕКСИЕВ – КМЕТ НА ОБЩИНА РАДОМИР, ОТНОСНО:  ВЪЗСТАНОВЯВАНЕ НА РЕЗЕРВНОТО ВОДОПОДАВАНЕ ОТ ПС „КРАПЕЦ“ ЗА ГР. РАДОМИР, С ОГЛЕД ИЗБЯГВАНЕ ВЪЗНИКВАНЕТО НА БЕДСТВЕНА СИТУАЦИЯ. 
ДИМИТЪР КОЛЕВ: Ще ми позволите колеги да прочета писмото на господин Пламен Алексиев, то разбира се беше разгледано на Председателски съвет: „Уважаеми господин Колев, във връзка с необходимостта от осигуряване на водоснабдяване на жителите на гр. Радомир и прилежащите населени места, е необходимо възстановяване на резервно водоподаване от пречиствателна станция „Крапец“ за гр. Радомир, като по този начин се върне неговият статут на резервен водоизточник. Към момента пречиствателна станция „Крапец“ е запечатена, съгласно предписание дадено с Констативен протокол №КД 01-15-50/01.12.2019г. на БД „Западнобеломорски район“ – гр. Благоевград. Както е известно, считано от 12.12.2019г. абонатите на ВиК ООД – Перник, от град Радомир, живущи във висока зона на града, с. Копаница, махала „Андрейна“ на гр. Батановци, както и ПСОВ „Батановци“ са на график на режимно водоснабдяване. Това се дължи на преустановяването на подаване на питейна вода от каптаж „Врелото“, ПС „Крапец“, който водоизточник е в качеството си на резервен за висока зона на град Радомир, с.Копаница, ПСОВ „Батановци“ и махала „Андрейна“ на гр. Батановци. В момента посочената зона и населените места се захранват единствено от ПС „Сиреняците“, с.Стефаново, община Радомир. Напоследък се наблюдава сериозно намаляване на водните количества в извора и все по-чести изключвания на помпите, поради ниско ниво. Поради, което режимът за част от висока зона на гр. Радомир беше утежнен със заповед на кмета на община Радомир от 21.05.2020 година. В тази връзка е необходимо да се предприемат мерки за възстановяване на резервното водоподаване от ПС „Крапец“ за гр. Радомир, като по този начин се върне неговият статут на резервен водоизточник в случаи на сериозно нарушаване на водоподаването за град Радомир, какъвто случай има в настоящият момент. 
	Мотивите за това са следните: Летният сезон е характерно сух с високи температури. Без резервно водоснабдяване съществува реален риск за бедствено положение. По официални данни публикувани на интернет страницата на ВиК ООД – Перник се вижда, че водния обем на язовир Студена е достигнал своя нормален експлоатационен обем. Освен това за гр. Перник има осигурено допълнително водоснабдяване  по новоизграден довеждащ водопровод. Довеждащият водопровод от ПС „Крапец“,  изграден през 80-те години на миналия век е построен именно с цел резервно водоснабдяване на гр. Радомир и прилежащи населени места. Той е изграден от стоманени тръби, а както е известно липсата на вода в този вид водопроводи за дълго време води до тяхното разрушаване поради корозия. По този водопровод от шест месеца не е подавана вода. Общински съвет Радомир е дал съгласието си община Радомир да предприеме необходимите административни и правни действия, регламентирани в чл.198б от Закона за водите, във връзка с чл.85 от Закона за устройство на територията по възстановяване на резервното водоподаване от ПС“Крапец“ за гр. Радомир, като по този начин се върне неговият статут на резервен водоизточник. 
	В тази връзка и съгласно Вашата компетентност, Ви моля да дадете съгласие за възстановяване на резервното водоподаване от ПС „Крапец“ за гр. Радомир.“ - подписал с уважение Пламен Алексиев – Кмет на община Радомир.  
	Уважаеми колеги, преди да пристъпим към дебати и да Ви дам думата, преценяваме ли че е по-добре първо да изслушаме Кмета на Радомир и Председателя на Общински съвет да кажат по няколко думи и след това ние ще зададем нашите въпроси и ще се получи дебат?
МИЛАН МИЛАНОВ: Разбира се, да ги чуем.
ДИМИТЪР КОЛЕВ: Всички сте съгласни, затова заповядайте господин Алексиев.
ПЛАМЕН АЛЕКСИЕВ: Уважаеми господин Председател, уважаеми дами и господа общински съветници, изложението е кратко. В момента са въведени средна-ниска зона в Радомир на разширено ограничаване на ползване на воден ресурс, поради това, че водния ресурс не достига. Именно изложили сме в нашата молба, за ваше становище, да се възстанови резервния водоизточник на ПС „Крапец“. Това е единствения начин в момента да се преодолее кризата, защото настъпват сухите месеци. Освен това може да се счита, че ние се стараем по всякакъв начин да не затрудняваме работата на ВиК дружеството и ВиК Асоциацията, като правим всичко възможно по почистване на довеждащите водоизточници. Не ми се иска да влизам в много дълга полемика, да обяснявам колко лъжовни са изявленията на Министър Емил Димитров, само ще кажа няколко неща. Важното е, че общината се готви да преодолее кризата със собствени сили, имаме над 7 км. положени водопроводни тръби в нашите населени места, които да облекчат работата на ВиК дружеството и да спомогнат за преодоляване на такъв кризисен период. Лошото е, че докато започне подмяната на довеждащия водоход, който е на 10-15 км. от Радомир ще мине доста време, това време обаче не може да ни бъде дадено. Ние от миналата година сме предприели действия и сме изготвили проект със собствени сили, заложен е в капиталовите разходи, изпълнен и е подаден в Министерството на регионалното развитие. Но пак Ви казвам, че ни трябва време, за да се направят всички тези допуски на повече вода и вода повече няма да дойде от нашите водоизточници, но поне да ограничим загубите, които са по трасето, но това е трасе 15 км., всяка една тръба, която бъде подменена ще бъде от полза. Така че, молбата е за вашето становище и съгласие резервния водоизточник да започне да работи, защото предполагам, че двете общини ще имат да говорят много по този въпрос, тъй като или трябва да решим този водоизточник да се ползва като резервен, или само в периоди, в които е нужно. Иначе самото му спиране ще доведе до извеждане от експлоатация, което е изключително лошо на днешно време, нещо, което е създадено, направено, което функционира да бъде преустановено въобще като съоръжение. Другото, което се прави е, че четирите водоизточника, които са в Радомир  са обследвани още миналата година, не са 24, както говори господин Министъра, а са четири, 24 са общо в цялата община, нашата община е с 32 населени места с 506 кв.км. площ, така че, да се говорят такива неща и да се залагат минни полета, и да се развалят отношенията между нашите два града, нашите две общини не е нормално. И Ви благодаря предварително.
ДИМИТЪР КОЛЕВ: И аз Ви благодаря, господин Кмет. Уважаеми господин Кирилов – Председател на Общински съвет Радомир, заповядайте.
СВЕТОСЛАВ КИРИЛОВ: Уважаеми господин Колев – Председател на Общински съвет, уважаеми господин Заместник-Областен Управител, уважаеми господин Заместник-Кмет на община Перник, уважаеми господин Алексиев, уважаеми колеги. Аз няма да се спирам на техническия проблем, техническата част от въпроса, да се преповтарям с г-н Алексиев. Ще бъда кратък и ще споделя някои мисли, които ме вълнуват през последните дни, които не са никак леки за всички радомирци. Уважаеми колеги, изправяйки се пред вас, искам да ви благодаря за съпричастността и разбирането да разгледате този така важен за нас проблем и разбира се да си дадете вашето становище. Искам и да ви се извиня за причиненото неудобство. Преди осем години двете общини, община Перник и община Радомир бяха застигнати от тежко бедствие – земетресението 2012 година, тогава благодарение на държавата, всички институции на държавно и местно ниво, този проблем беше преодолян и всеки продължи по своя път. Сега осем години по-късно двете общини отново сме изправени пред сходен проблем – безводието. Тази беда ви застигна първо вас, тук отново ще кажа, че благодарение на денонощния  труд на държавата, на местните институции, вие сте на път да излезете от тази криза. Това още веднъж показва, че когато се работи в отбор, каквото и препятствие да има пред нас, ние можем да го преодолеем. Сега, ние радомирци, в лицето на господин Кмета и в мое лице, сме изправени пред вас, за да поискаме вашата институционална и човешка подкрепа в този изключително тежък за нас радомирци момент. Тук е мястото да спомена, че много грозно и незаслужено бяхме наречени крадци, грозна манипулация и внушение, което може би целеше да противопостави хората от двата града  и тази цел успя. Тук искам да кажа, че ние радомирци сме честни и сплотени хора, които не биха посегнали на чуждото. Убеден съм, че ще получим вашата подкрепа, защото този проблем е общ и можем да го решим само заедно. Сега най-много ни е нужна вашата съпричастност. Накрая, като колеги и понеже сме в началото на новия мандат искам да пожелая на всички - работете за издигането авторитета на институцията Общински съвет, работете за издигането на вашия авторитет, а перничани са мъдри хора и ще ви разберат. Благодаря ви.
ДИМИТЪР КОЛЕВ: И аз Ви благодаря, г-н Кирилов. Господин Заместник- Областен Управител ще желаете ли да се изкажете? – не. Господин Иванов? – не. Господин Заместник-Кмет? – засега не. 
	Уважаеми колеги, имате думата. Господин Първанов, заповядайте.
ПЪРВАН ПЪРВАНОВ: Господин Председател, господин Зам.-Кмет, колеги, господин Кмет на Радомир, господин Председател на Общински съвет Радомир. И аз като тази приказка „Едно си баба знае – едно си бае“, пак стигаме до мнението, че похарчихме сто милиона на Перник и нищо, днес гърми Радомир, утре сигурно ще е Брезник, в другиден -  Трън и нещата си вървят, и нищо не се случва. Затова ние гласувахме, надявам се да има хора, които преценяват на национално ниво да отделят средства, да направим нещо капитално, защото факт е, че в момента е Радомир – трябва да се помогне задължително, както София ни помогна на нас, нормално е да се помогне и на Радомир още повече, че доколкото знам тази станция работи от 80-те години и изобщо никога не е спирала. Друг е въпросът - как се експлоатираше язовир Студена и водата в него в тези години, за да се случи това бедствие в Перник? Друг е въпросът и за 27 млн. лв., които сега пък ги асфалтираме, пък се оказа и че е и незаконен водопровода. Но да не поемаме по тази тема, защото накрая ще се окаже, че е незаконна и държавата. Така че, надявам се всички да влезем с разум и в един прекрасен момент да направим така, че да реализираме една капитална програма за решаването на проблемите в цялата област Перник и да се получи по-добро бъдеще за всички, и за нашите деца. Защото виждате, че това което се случва непрекъснато, тепърва ще гърмят, ние подменихме някакви водопроводи от 54 км., колко малко сме подменили, а още колко трябва да подменим, тепърва ще имаме още много загуби, тепърва ще имаме още много проблеми, които да решаваме вътре в града. Това е и за Радомир, и те говорят за едни 15 км., които да сменяват, и те са достатъчно много такива водопроводи, които трябва да се сменяват, и не само Радомир и Перник, а има и още населени места в областта. Нека разума да надделее и да помогне на всички граждани, все пак сме граждани на една държава. Благодаря ви.
ДИМИТЪР КОЛЕВ: И аз Ви благодаря, господин Първанов. Други колеги? Заповядайте, господин Захариев.
ДЕНИСЛАВ ЗАХАРИЕВ: Уважаеми господин Колев, уважаеми господин Зам.-Кмет, уважаеми колеги съветници, уважаеми господин Алексиев – Кмет на община Радомир, уважаеми господин Кирилов – Председател на Общински съвет Радомир, скъпи гости. Няма да разводнявам темата и да влизам в подробности по нея, но едно е ясно, че град Радомир има нужда от помощ и дори и да не беше град Радомир, според мен, а който и друг град от територията на Република България, имайки нужда от помощ, ние като Българска община е съвсем нормално да се отзовем и да застанем зад техните искания. Аз мисля днес, че в залата Общински съвет ще постигне едно единодушие, единодушие което рядко се постига, но според мен ще е пример, че когато българите имат нужда ние можем да се обединим, за да си помогнем. И продължавайки реда си на мисли, че предполагам, че Общински съвет днес ще бъде обединен в това, че трябва да се помогне на община Радомир, искам да попитам все пак, защото ние като Общински съвет и кметската институция може на много етапи да сме били на срещуположни мнения, но според мен и двете институции мислят за доброто на перничани, основно искам да попитам и Кмета Кръстев, като представляващ Кмета Владимиров да ни запознае и с позицията на община Перник по този въпрос. Благодаря Ви за вниманието.
ДИМИТЪР КОЛЕВ: Благодаря и аз. Кмета има право по всяко време да вземе думата, но имаше заявка от госпожа Ралица Андреева. Заповядайте, госпожо Андреева.
РАЛИЦА АНДРЕЕВА: Уважаеми господин Зам.-Кмет, уважаеми господин Председател на Общински съвет, уважаеми господин Кмет на община Радомир, Уважаеми господин Председател на Общински съвет гр. Радомир, уважаеми господин Зам.-Областен управител. Едно е сигурно, че след като преди по-малко от година перничани минахме през това изпитание, едва ли има човек, който да не е благодарен към днешна дата на Столичния Общински съвет за взетото решение и да не е готов със същата готовност да помогнем, в рамките на правомощията ни разбира се и на съседите ни от община Радомир. Аз искрено се надявам, че днес Общински съвет Перник ще бъде изключително  консолидиран в това, че всеки жител на Радомир има право на вода и, че държавата трябва да влезе във функциите си, и институциите отговорни за това град Радомир да има вода да свършат своята работа. Безпредметно е да коментирам нелепото изказване и опита за противопоставяне на двете общини, но ние сме две съседни общини с един общ проблем и няма нищо по-нормално от това във време, в което на Радомир е необходима помощ, перничани да ги подкрепим. Въпроса е обаче, кой може реално да свърши работата и искрено се надявам тази институция, отговорна за това Радомир да има вода и да се върви в посока решаване на проблема, тя също да свърши своята част от работата. Иначе не се съмнявайте, от името на групата съветници на Българската социалистическа партия и коалиция,  изцяло подкрепяме това Радомир да има вода, жителите на Радомир да имат достъп до питейна вода без ограничение и проблема да бъде решен по най-безболезнения начин.
ДИМИТЪР КОЛЕВ: Благодаря Ви, госпожо Андреева. Господин Зам.-Кмет заповядайте.
СТЕФАН КРЪСТЕВ: Благодаря Ви, господин Колев. Господин Захариев, благодаря Ви за въпроса. На проведената вчера среща, с участие на Областния Управител и на Кмета на Радомир, и на Председателя на Общинския съвет, ние обсъдихме позициите и ги стиковахме. Позицията на общинската администрация има отражение и в декларацията, която беше подготвена вчера, но все пак, за да бъде ясно ще повторя това, което казахме на срещата онзи ден. Общинската администрация на гр. Перник напълно подкрепя това, че гражданите на град Радомир трябва да имат вода, водата е общочовешко право и ако ние нямаме съвсем пресни спомени от това какво е да живееш на режим, не виждам кой друг в България. На второ място обаче, Кмета на Перник и общинската администрация не са компетентни институции да се разпореждат с водните ресурси и съоръженията, които са публична държавна собственост. Така че умоляваме и приканваме институциите, на които това е вменено със Закон да си свършат работата и да направят така, че гражданите на град Радомир да не се озовават в бедстващо положение в 21 век. Благодаря Ви.
ДИМИТЪР КОЛЕВ: И аз Ви благодаря. Други колеги да желаят да вземат думата? Заповядайте, господин Леонов.
КИРИЛ ЛЕОНОВ: Благодаря господин Председател, господин Зам.-Кмет, уважаеми господин Кмет на гр. Радомир, господин Председател на Общински съвет Радомир, колеги, господин Зам.-Областен. Няма съмнение и аз подкрепям всички преждеговорящи, че трябва да подкрепим радомирци, защото само преди шест месеца, връщайки се назад,  ние трепнехме в тази зала дали Софийският Общински съвет ще каже да, за да има Перник вода. Но за голямо съжаление нищо не зависи от нас, ние ще подкрепим и ще дадем своето становище, но има друга институция в нашата държава, която трябва да разреши този казус и в тази връзка, аз не виждам шефа на ВиК.
ДИМИТЪР КОЛЕВ: Тук е.
КИРИЛ ЛЕОНОВ: Може ли? Трябваше да каже няколко думи за успокоение на перничани, защото обикновено, когато вземем някакво решение и после в социалните мрежи има едни неприятни коментари, нека да каже с няколко думи, че нашия язовир наистина в момента е запълнен целия капацитет, че не е никакъв проблем да се даде на Радомир вода от „Крапец“, защото Радомир взима сигурно десетки години от там, но все пак той е експерт и смятам, че няколко думи от негова страна ще са полезни за институцията Общински съвет.
ДИМИТЪР КОЛЕВ: Благодаря, господин Леонов. Господин Миланов заяви изказване и след това ще дам думата на господин Борислав Иванов – управител на ВиК.
МИЛАН МИЛАНОВ: Уважаеми дами и господа, представители на законодателната и на изпълнителната власт на община Перник и на Радомир, уважаеми колеги. Без съмнение трябва да стане ясно на всички перничани и хора, живеещи в община Радомир какви правомощия има Общински съвет Перник, кой е запечатил станция „Крапец“ и защо? Дали имаме общински имоти и общински земи в сервитута на язовира, дали за язовира Общинският съвет и общината имат някакви функции, защото тук много приказки се изговарят, за да се харесаме на едни или на други. Да, ние перничани сме съпричастни с радомирци, няма спор по проблема, но какво може да направи Общинския съвет, освен декларация, с която декларация да призовем институциите в Република България да си свършат работата. Нека да не заблуждаваме нито радомирци, нито нашите съграждани от Перник. Общински съвет по законите на Република България може да бъде само съпричастен, но нито може да даде разрешение, както не сме искали разрешение от Радомир да се затвори станцията в „Крапец“, знаете прокуратурата затвори станцията и то след дълги спорове и дискусии. Нека да бъдем съпричастни, но да е ясно, че ние не можем да вземем някакво решение, с което решение да решим проблемите на колегите от Радомир. И тук аз ще помоля и представителя на Областната администрация и представителя на ВиК, тъй като държавата има мажоритарен дял в ТД да кажат общината, община Перник, имам предвид и Общинският съвет рефлективно, като представител на законодателната власт с какво може да им бъде полезен, съобразно законите на Република България. Защото, четейки законите е ясно, че ние само декларативно може да бъдем съпричастни към жителите на община Радомир, нека да бъдем точни, конкретни и ясни и затова моят призив, тъй като разбрах че ще взима думата управителя на ВиК, той да посочи съгласно Закона за водите, съгласно ЗМСМА, съгласно Закона за държавна собственост и общинска собственост какви са правомощията, разписани и дадени в правото на нашият Общински съвет. Бих помолил и представителя на държавата в лицето на Зам.-Областния управител също да вземе отношение, да не забравяме, че тази помпена станция е запечатена не от държавата, а от представителите на съдебната власт, от прокуратурата, ако не съм прав, ще помоля някой да ме поправи. Така че аз призовавам всички колеги, когато говорят, много хубаво приказваме да излезем с предложение до институциите държавни, които имат правата по законите да разрешат проблема на колегите в Радомир, на жителите на Радомир, така че бих помолил представителя и на ВиК и представителя на държавата в лицето на Зам.-Областния управител да вземат становище и ако ние нещо сме пропуснали от законите, аз се опитах да прочета всички закони, които касаят водното богатство, включително и Конституцията на Република България да ни посъветват какво Общинският съвет като решение може да вземе, освен декларация с призив към държавните институции, за да решат проблема на жителите на община Радомир.
ДИМИТЪР КОЛЕВ: Благодаря Ви, господин Миланов. Има думата господин Борислав Иванов – управител на ВиК – Перник.
БОРИСЛАВ ИВАНОВ:  Уважаеми господин Колев, уважаеми колеги. Както казахте, това решение не би трябвало да се взима от Общински съвет, защото собствеността на съоръженията там е публично държавна. Запечатването не е, както казахте от прокуратурата, а печатите са на Басейнова дирекция „Западнобелноморски район“, те са сложили своите печати там и те са хората, които би трябвало да разрешат това да се ползват водни количества от там, те са под шапката на Министерство на околната среда и водите, така че Министъра на околна среда и водите трябва да вземе решение дали да се използва вода за Радомир от ПС „Крапец“. Относно другия въпрос, който беше отправен към мен - 19 200 000 е обема годишен, който ще стигне за питейно битовите нужди на Перник, това е по 1 600 000 на месец, това се договорихме с Министъра на околната среда и водите, когато отменихме режима, да ми бъде отпускано такова количество на месец и  в рамките на него аз да покривам питейно битовите нужди на града. Отделно от това водата, която ще е необходима да се използва от „Крапец“ за Радомир е 50 литра в секунда и годишна база 1 560 000, точно толкова са необходими при евентуално разрешаване за ползване на вода непитейна за „Стомана“ и за ТЕЦ-а – 1 560 000, сумарно 19 200 000, плюс два пъти по 1 560 000 са 22 500 000 и това е общия обем, който би бил необходим да се ползва от язовира, така както е ползван в предишните години, това е разхода. Относно притока – направих една статистика, за съжаление имам само последните четири години 2016г. – притока на язовир Студена е 37 млн., далеч над 22 500 000; 2017г. – 42 млн.; 2018г.- 27 млн., единствено в 2019г. притока е 12 500 000 и заради това се е стигнало до ситуацията, която беше в началото на тази година и в края на предишната. Сега, от началото на годината само за шест месеца ние вече имаме 23 500 000 приток, което също надвишава годишната консумация на вода от язовира. Така че аз мисля, че спокойно можем да разчитаме на тази вода и да разчитаме на това, че при едно правилно управление, и при ползване и на резервния вариант от Софийския водопровод, няма да се стигне до тази ситуация, в която бяхме стигнали в края на миналата година. Благодаря Ви.
ДИМИТЪР КОЛЕВ: И аз Ви благодаря, господин Иванов. Господин Зам.-Областен управител, заповядайте.
ИВО ИВАНОВ: Уважаеми господин Колев, уважаеми господин Зам.-Кмет, господин Алексиев – Кмет на Радомир, дами и господа общински съветници. Тук съм като представител на Областния управител, за да мога да му предам какви въпроси имате и какви дискусии са се водили, не съм упълномощен да коментирам и да дискутирам въпроса с водната криза. Което знам е, че е проведен разговор с Кмета на Радомир, с управителя на ВиК   и Областния управител и са стигнали до някакви въпроси и мисля, че държавата ще си влезне във… Благодаря ви.
ДИМИТЪР КОЛЕВ: И аз Ви благодаря, господин Иванов. Уважаеми колеги, имате думата, който желае да се изкаже. Не виждам желаещи за изказване, затова искам и аз само да кажа две изречения. При свикан от мен Председателски съвет се излъчиха представители от всички представителни политически групи в Общинския съвет, които заедно, общо направихме декларация от Общински съвет Перник и ако позволите да Ви я прочета. Първо да кажа, че тя е адресирана до Министерство на околната среда и водите, до Министерство на регионалното развитие и благоустройство, до Областния управител на Област Перник и до Общински съвет град Радомир:
„Декларация от Общински съвет Перник, относно възстановяване на резервното водоподаване от пречиствателна станция „Крапец“ за община Радомир, с оглед избягване възникването на бедствена ситуация.
Ние общинските съветници от община Перник изразяваме загриженост и солидарност към жителите на община Радомир, които понасят тежък воден режим и съществуващия реален риск от бедствено положение, в каквото перничани доскоро бяхме. Изхождайки от горчивият опит, който натрупахме знаем, че решението на подобен проблем не е по силите на една община и затова призоваваме държавните институции да предприемат необходимите действия по закон, съгласно техните компетенции, преди проблема да стане критичен. Като изразяваме убеждението си, че водите са национално богатство и право на всеки гражданин на Република България, и като представители на местната власт сме готови да окажем всякакво съдействие, което е необходимо, съгласно нашите компетенции.“  
	 Това е декларацията, изготвена съвместно от всички представители на политически групи. Имате думата, разбира се да се изкажете по декларацията. Заповядайте. Не виждам колеги да желаят, тогава предлагам самата декларация, която току що прочетох за приемане от Общински съвет Перник.  Уважаеми колеги, в режим на гласуване. Който е съгласен с така прочетената декларация да бъде приета на днешното заседание на Общинския съвет, моля да гласува.       

ГЛАСУВА СЕ:  
Общинският съвет гласува и със 'за' - 35, 'против' - 0 и 'въздържали се' – 0: 
Прие
На основание чл.21 ал.2 от ЗМСМА и във връзка с чл.86 от Правилника за организацията и дейността на Общински съвет Перник, неговите комисии и взаимодействието му с общинската администрация

Р Е Ш Е Н И Е  № 239
    

Приема декларация до МОСВ, МРРБ, Областния управител на Област Перник и Общински съвет Радомир за възстановяване на резервното водоподаване от пречиствателна станция „Крапец“ за община Радомир, с оглед избягване възникването на бедствена ситуация.

ПО Т.2 ОТ ДНЕВНИЯ РЕД: АКТ ВХ.№ ОС_357/07.07.2020Г. ОТ СТ. ВЛАДИМИРОВ – КМЕТ НА ОБЩИНА ПЕРНИК, ОТНОСНО: ВРЪЩАНЕ НА РЕШЕНИЕ № 187/02.07.2020Г. НА ОБЩИНСКИ СЪВЕТ ПЕРНИК.
ДИМИТЪР КОЛЕВ: Уважаеми колеги, аз съм длъжен да прочета Акта на Кмета, тъй като това е докладна записка, която е гледана в комисии, има прието решение, Кмета, разбира се по закон има право да върне за ново разглеждане това решение, така че ще ми позволите да прочета Акта на Кмета: „ До Председателя на ОбС Перник Акт за връщане на ОбС, Перник Решение на ОбС, Перник № 187 от 02.07.2020г., по протокол 12, т.7  от заседанието на ОБС, Перник на 02.07.2020г., с което ОБС, Перник на основание чл.21, ал.1, т.5 от ЗМСМА във вр. с чл.5, ал.16 от ПМС№67/14.04.2010 г. (Нова - ДВ, бр.5 от 2019 г., в сила от 01.01.2019г.) за заплатите в бюджетните организации и дейности: 
1.Определя основна месечна заплата на кмета на Община Перник в максималния размер допустим, съгласно действащата нормативна уредба към момента и допълнително трудово възнаграждение за придобит трудов стаж и професионален опит в размер на  1% за всяка прослужена година, съгласно Вътрешните правила за заплатите в Общинска администрация- Перник, считано от 01.07.2020 г.
2.Oт начислените възнаграждения по т.1 се правят удръжки за сметка на осигуреното лице за осигурителни вноски.
На основание чл. 45, ал.5 от ЗМСМА връщам като незаконосъобразно и нецелесъобразно Решение на ОбС Перник № 187 от 02.07.2020г., по протокол 12, т.7 от заседанието на ОБС, Перник на 02.07.2020г., с което ОбС, Перник на основание чл.21, ал.1, т.5 от ЗМСМА във вр. с чл.5, ал.16 от ПМС№67/14.04.2010 г. (Нова - ДВ, бр.5 от 2019 г., в сила от 01.01.2019г.) за заплатите в бюджетните организации и дейности: 
1.Определя основна месечна заплата на кмета на Община Перник в максималния размер допустим, съгласно действащата нормативна уредба към момента и допълнително трудово възнаграждение за придобит трудов стаж и професионален опит в размер на  1% за всяка прослужена година   съгласно Вътрешните правила за заплатите в Общинска администрация-Перник, считано от 01.07.2020 г.
2.Oт начислените възнаграждения по т.1 се правят удръжки за сметка на осигуреното лице за осигурителни вноски.
Мотивите за това са следните:
С приетото решение №187/02.07.2020 г. за приемане на решение за определяне на размера на трудовото възнаграждение и допълнително трудово възнаграждение за трудов стаж и професионален опит на Кмета на община Перник, на основание чл.21, ал.1, т.5 от ЗМСМА, във връзка с чл.5, ал.16 от ПМС №67 от 14.04.2010 г.(Нова-ДВ, бр.5 от 2019 г., в сила от 01.01.2019 г.) за заплатите в бюджетните организации и дейности, бе определена основна месечна заплата на Кмета  на  община Перник в максималния размер допустим, съгласно действащата нормативна уредба към момента и допълнително трудово възнаграждение за придобит трудов стаж и професионален опит в размер на 1% за всяка прослужена година, съгласно Вътрешните правила за заплатите в Общинска администрация Перник, считано от 01.07.2020 г.
С така приетото увеличение на основната месечна заплата, заедно с допълнителното трудово възнаграждение за придобит трудов стаж и професионален опит на Кмета на община Перник, се получава дефицит в размер на 57 798 лв. спрямо планираните средства за трудови разходи в дейност „Общинска администрация“ в бюджета за 2020 г. на община Перник.
Във връзка с увеличението на възнаграждението на Кмета на община Перник и обвързването на заплатата  на Председателя на ОбС-Перник, както и на неговите заместници, се акумулира дефицит на средства за осигуряване на възнагражденията им в размер на 83 570 лв. спрямо планираните в дейност Общински съвети за 2020 г. в бюджета на община Перник.
По изложените съображения ВРЪЩАМ на ОбС, Перник  Решение на ОбС, Перник № 187 от 02.07.2020г.“ 
Уважаеми колеги, преди да пристъпим към дебата много държа само да ви припомня чл.45 т.9 от ЗМСМА: „Общински съвет може да отмени, може да измени или да приеме повторно върнатия за ново обсъждане Акт“.
Уважаеми колеги, имате думата. Г-жа Андреева, г-н Андрей Павлов.
РАЛИЦА АНДРЕЕВА: Уважаеми господин Зам.-кмет, уважаеми господин Председател, уважаеми колеги. Във връзка с това, което и Вие коректно прочетохте като правомощия в ЗМСМА предлагам Общински съвет Перник да измени решението и то да добие следния вид, а именно: 1. Определя основна месечна заплата на кмета на Община Перник в размер на 4 200 (четири хиляди и двеста) лева и допълнително трудово възнаграждение за придобит трудов стаж и професионален опит в размер на 1% за всяка прослужена година, съгласно Вътрешните правила за заплатите в Общинска администрация-Перник, считано от 01.07.2020 г.
2. От начислените възнаграждения по т.1 се правят удръжки за сметка на осигуреното лице за осигурителни вноски.“
Мотивите ми да предложа това решение освен това, че това беше основното предложение по докладната, внесена от Кмета Владимиров, няма да повтарям казаното в Акта за връщане, че с размера, който определихме с наше решение се очертава един дефицит в общинския бюджет, не само по отношение на общинската администрация, но особено в частта Общински съвет и това неминуемо би довело до актуализация на бюджета. Нещо, което очевидно Кмета на Община Перник не желае към настоящия момент. По тази причина предлагам да изменим решението в духа, в който беше и първоначално внесената докладна. Благодаря.
ДИМИТЪР КОЛЕВ: Г-н Андрей Павлов заяви изказване. Заповядайте, г-н Павлов.
АНДРЕЙ ПАВЛОВ: Уважаеми господин Председател, уважаеми господин Зам.-кмет, уважаеми колеги общински съветници. Свидетели сме на един безпрецедентен политически цирк, в който главните герои са Кмета на Община Перник – г-н Владимиров и неговата партийна свита от общински съветници от БСП. За гражданите и колегите, които не са разгадали сценария – политическия сценарии, ще се върна малко назад във времето, за да разгледаме движението на документите и да припомня хронологията на събитията. Беше внесена докладна от г-н Кмета на Община Перник, с искано увеличение на основната заплата в размер на 4 200 лв., докладната беше разгледана от постоянна комисия на Общински съвет, на която по предложение на общински съветници от БСП, подчертавам – на общински съветници от БСП, а не както беше тиражирано друго, възнаграждението на Кмета беше увеличено до максималния размер на допустимото, предвидено в закона, а по-точно около 5 600 лв., което е всъщност е и тавана, предвиден в закона. Същата сума беше ревностно защитавана от общинските съветници на БСП в тази зала на заседанието на 2 юли и съответно беше приета. Колосалното увеличение на възнаграждението намери широк отзвук сред обществеността и беше водеща новина във всички водещи медии, както на национално, така и на местно ниво. Оказа се, че това ще бъде най-скъпо платения Кмет в страната. Оправданията на Кмета бяха, че не желаел такова увеличение, а то било направено от опозицията, а същите тези съветници от БСП направиха предложението и то беше прието в зала. След този странен политически сценарии, можем само да бъдем шокирани и възмутени. Това направи лошо впечатление и на обществеността в града ни. Какви са резултатите от всичко това: Днес разглеждаме върнато решение на Общински съвет, може би заради шума, който се вдигна около това решение, разума и морала заговори на общинските съветници от БСП. Трябваше ли да се стига дотук? – питам аз. Неколкократно на предходното заседание заявих, че такова увеличение е неморално и нелогично, с оглед на финансовото състояние на Общината. Тук, колегите от БСП наскачаха и така да се изразя „бодряшки“ заявиха, че тези пари не са от данъкоплатците на държавата и на общината и че те няма да намерят никакво отражение върху бюджета на Общината. Сега, прочетете, моля ви, колеги, в докладната върху какво рефлектира това предлагано увеличение. Рефлектира върху бюджета и вещае един дефицит, който е в размер на, да ви цитирам точната сума – „57 798 лв., спрямо планираните средства за трудови разходи в бюджета за 2020г. на Община Перник“. Колко пъти го повтарях това на предходната сесия, само че никой не пожела да ме чуе. Сега кой излезе неграмотен и дезинформиран, можете сами да си отговаряте. Така че, колеги от БСП, бъдете малко по-смирени, вслушвайте се в твърденията и изказванията на колегите си и ако трябва да цитирам колеги от предходната сесия – „четете, интересувайте се, информирайте се“, защото се излагате, много се излагате. Благодаря.
ДИМИТЪР КОЛЕВ: Първо г-жа Милошева заяви и после г-н Янков.
МИЛЕНА МИЛОШЕВА: Уважаеми господин Председател, уважаеми господин Зам.-кмет, уважаеми колеги. Ще перифразирам една мисъл, само за да омекотя, не за друго: „Ако замълчиш, това че си некомпетентен, може и да не се разбере, обаче ако си отвориш устата, неминуемо ще блесне.“ Уважаеми г-н Кръстев, като зам.-кмет, аз имам един въпрос към Вас. Фонд работна заплата за предишните 4 години в какъв размер е? И в какъв размер би бил фонд работна заплата сега, дори с увеличението? Благодаря.
ДИМИТЪР КОЛЕВ: Г-н Кръстев има правото да взима думата по всяко време, ако желае. 
Г-н Янков, имате думата.
ПЕТЪР ЯНКОВ: Уважаеми господин Председател, уважаеми господин Зам.-кмет, уважаеми колеги. В тази зала, аз съм работил върху девет бюджета и когато сме искали да увеличим даден бюджет винаги сме правили сметка от къде ще вземем едно перо от една сметка, за да добавим в друга сметка. Тези твърдения на моя колега от дясно, че виждате ли съветниците от БСП са поискали максималния размер, това не отговаря на истината. Извадете стенограмите, извадете, вижте, кой, как е гласувал. Но определено този тон, който се опитва да държи колегата на нашата група, това го заявявам  като зам.-председател на групата, не е почтено и ние не го приемаме. А колкото до възпитанието му, си е за негова сметка. Благодаря.
ДИМИТЪР КОЛЕВ: Заповядайте, г-н Жотев, реплика.
ЛЮБОМИР ЖОТЕВ: Г-н Янков, напълно сте прав в това, което казахте, че в тази зала се приемат бюджетите на Община Перник, в тази зала се изменят бюджетите на Община Перник, с аргументи и на база на приходи и разходи. Никой не е против, повтарям си изказването от предишното заседание, никой не е против хората, които са с най-голяма отговорност, да взимат най-високо възнаграждение. Казах, че нашия народ е много чувствителен, когато става въпрос за заплащането на висши чиновници в нашата държава и в тази връзка пак попитах – какво пречеше преди, няма половин година, защото бюджета не се прие декември месец, а тази година, какво пречеше тези неща да бъдат заложени като заплащане на труд и т.н.? какво промени нещата, сега, юли месец това нещо да се случи? Отговор не получих. А кой предложил, защо предложил, кой, как гласувал, ще мине, няма да мине, това е едно на ръка, това са едни истории, да не влизаме в тези дразги. Но като цифри, като бюджет, какво пречеше? Като структура на Община, какво пречеше още тогава да се направят разчетите? Нищо не пречеше. И затова питах, какво промени обстановката, за да се случи сега? По-висока инфлация, по-високи отговорности – допълнителни, които са наложени за длъжността, по-високи лични разходи, които трябва да се обезпечават, наистина, не можеш да оставиш ти един кмет да се гърчи и да мисли от къде, като всеки един подпис на всеки един документ, какъвто и да е бил той стои най-накрая подписа на кмета. Тези отговори не ги получих, а Вие сте напълно прав. 
ДИМИТЪР КОЛЕВ: Ще искате ли реплика, г-н Захариев? Заповядайте.
ДЕНИСЛАВ ЗАХАРИЕВ: Защото чух, че г-н Павлов казва неистини по отношение, че предложението за увеличение на заплатата на кмета не е дошло от групата на БСП, аз мога да го направя и като процедурно предложение всъщност. Предлагам да се донесе протокола от ПК“БФЕ“, където се гледаше докладната за заплатата на кмета и да се види кой е направил това предложение, за да сме наясно всички ние и обществеността в Перник. Според мен така е морално и честно и правя това процедурно предложение.
АНДРЕЙ АНДРЕЕВ: Може ли, господин Председател?
ДИМИТЪР КОЛЕВ: Не съм ли длъжен първо да гласуваме процедурата.
АНДРЕЙ АНДРЕЕВ: Не, няма да има нужда от тази процедура? 
ДИМИТЪР КОЛЕВ: Добре, г-н Андреев, заповядайте, после ще я гласуваме.
АНДРЕЙ АНДРЕЕВ: Уважаеми господин Председател, господин Зам.-кмет, колеги. Аз съм направил това предложение. Това предложение съм го направил в комисия и в зала, ако си спомняте тук говорих сигурно 10-ина минути. Само че аз не съм от БСП от 2003 г., аз съм коалиционен партньор от гражданската квота на БСП. И аз продължавам да твърдя, че заплатата на кмета и заплатата на председателя трябва да бъде на възможния максимум, не по друга причина, а заради техните отговорности. И пак го казвам, това съм го защитавал още през 1991 г. за заплатата на кмета от СДС – Димитър Бояджиев. Моята заплата също е била на максимума, както и заплата на председателя на ОбС през тези мандати, от 1995 до 2003г. Как са се развивали нещата от 2003 г. насам и защо възнаграждението на предишния кмет не е на максимума, вие си търсете отговорностите. Не съм присъствал в залата, не зная поради каква причина, може да съм отсъствал, когато е разглеждана тази заплата. Защо не сте я качили? Не може да не е разглеждана заплатата. Ако не е разглеждана, пък още по-зле. Оставил сте я на 2 800 лв. Така, че аз продължавам да твърдя, че това е доброто решение. Твърди се, че това не било морално. Кой определя морала? Определя го законодателя, морала е закон. Защо да не е морално? Това, че някой журналист бил задал въпрос. Това му е работата. Защо да не пита, защо възнаграждението му е на това равнище. Благодаря за вниманието.
ДИМИТЪР КОЛЕВ: И аз благодаря. 
Г-н Захариев.
ДЕНИСЛАВ ЗАХАРИЕВ: След станалите разисквания и след изказването на кмета Андреев, аз оттеглям процедурното си предложение като безсмислено, тъй като кмета ясно заяви, че той го е предложил. Да, коригирам се, не е съветник от групата на БСП, а коалиционен партньор и съветник от групата на БСП и коалиция, за да бъда безкрайно точен. И също така, само искам да вметна, че на предишния кмет заплатата не е гледана в Общинския съвет, като част от нейния екип, защото тя изрично отказваше заплатата й да бъде увеличена.
ДИМИТЪР КОЛЕВ: Давам думата на Зам.-кмета - г-н Кръстев.
СТЕФАН КРЪСТЕВ: Благодаря Ви г-н Колев, уважаеми дами и господа общински съветници. Г-н Павлов, поздравления за гладко изчетеното от Вас изказване. Не мога обаче да изкажа същите поздравления и към този, който го е писал, защото то съдържа доста неистини и главната от тях е, че заплатата на кмета се плаща от общинския бюджет. Разберете го това вече и престанете да произвеждате фалшива новина, след фалшива новина. Включително с един отбор тролчета в социалните мрежи, които в последните дни след всяка една публикувана новина от Общината, просто като в този популярен аудио анекдот от 80-те на Емир Чекришан :„Каквото и да говорим, най-накрая краставицата съдържа 90 % вода“. Това бяхте вие през изминалите дни. Заплатата на кмета не идва от общинския бюджет. Дефицита, който ще се получи в общинския бюджет идва от това, че заедно със заплатата на кмета ще се повиши и заплатата на Председателя на ОбС и неговите заместници. Повишението пък на заплатата на зам.-кметовете ще увеличи чисто статистически средното възнаграждение в администрацията, което ще доведе и до повишение на заплатата и на общинските съветници. И тъй като имаше въпроси за цифри и за това как предишното ръководство скромно не си е вдигало възнаграждението, мисля че е добре наистина да запознаем обществеността с тези цифри. Първо, спестените за първото шестмесечие на тази годна средства от фонд работна заплата, сравнено с миналата година са 80 000 лв. Второ, месечният фонд работна заплата на предишното ръководство на Община Перник е бил в размер на близо 15 000 лв. – 14 775 лв., за да бъдем точни. Месечния фонд работна заплата сега, след предложеното от кмета увеличение е 12 634 лв. Месечния фонд работна заплата на председателя на Общински съвет и заместник-председателите, ще стане 10 168 лв., а месечната заплата на общинските съветници 26 330 лв. За да има яснота ще ги изчета още веднъж, но моля ви, когато слушате тези цифри ги съпоставяйте и с натовареността и ангажираността. Месечен фонд работна заплата на предишното ръководство 14 775 лв., месечен фонд работна заплата на сегашното ръководство, след увеличение 12 634 лв., месечен фонд работна заплата на председател на ОбС и зам.-председатели – 10 168 лв.  месечна заплата на общински съветници 26 330 лв. Благодаря ви за вниманието. 
ДИМИТЪР КОЛЕВ: Благодаря и аз. Първо заяви Пейчев, след това г-н Павлов и после сте Вие г-жо Милошева.
ВЕСЕЛИН ПЕЙЧЕВ: Господин Председател, дами  господа общински съветници, искам да заявя процедура по прекратяване на дискусията. Благодаря.
ДИМИТЪР КОЛЕВ: Имате реплика, заповядайте г-н Павлов, щом е реплика.
АНДРЕЙ ПАВЛОВ: Уважаеми господин Председател, уважаеми господин Зам.-кмет. Не зная как да коментирам Вашето изказване, за какви болтове говорите, за какви такива интернет изяви ме подозирате, или нещо такова чувам от Вашите думи. Това е абсурдно и нелепо, ние тук не сме детска градина, ние сме Общински съвет, аз ви го заявих неколкократно. Не зная кой къде ме цитира и как ме цитра, но това въобще мен не ме вълнува в момента, и е несериозно от кмет да се чуват такива неща в залата. Все едно се намираме в детска градина, а не в такъв сериозен политически орган, какъвто е Общинския съвет. Това по отношение на тези хвърлени обвинения или нападки, не зная как да ги наричам. По отношение на Акта на Кмета, предвид казаното от Вас да разбирам, че значи и самия Акт е неграмотно написан. Така ли да разбирам? В Акта аз чета, красноречиво е написано: „С така приетото увеличение на основната месечна заплата, заедно с допълнителното трудово възнаграждение за придобит трудов стаж и професионален опит на Кмета на община Перник“, „на Кмета“, не на някой друг, Вие тук ми цитирате някакви цифри, които, може да са такива и да са верни, не зная, обаче аз Ви цитирам внесения от вас акт: „С това увеличение на Кмета на Община Перник се получава дефицит в размер на 57 798 лв. спрямо планираните средства за трудови разходи в бюджета на община Перник за 2020 г.“ Можете ли да го обясните това нещо? Аз се надявам да можете да го обясните и много Ви моля без такива абсурдни и нелепи обвинения.
ДИМИТЪР КОЛЕВ: Добре, благодаря Ви, минаха отдавна 2 минути.
[bookmark: _GoBack]СТЕФАН КРЪСТЕВ: Г-н Колев, взимам думата, преди процедурата, казахте, че имам право по всяко време. Първо, абсолютно съм съгласен с г-н Павлов, че тук не е детска градина, надали има някой, който ще оспори това изявление. Много ми се иска обаче и грамотността да бъде на ниво по-високо от това в детската градина, в детската градина поне рецитират стихотворения. Както и да е. Решението, което цитирате, изчетете го внимателно още веднъж. Да, след като се увеличи заплатата на кмета, тя влече след себе си и други увеличения на основа на които се формира дефицита, спрямо планираните средства. Така че, тези други възнаграждения са функция на увеличеното възнаграждение на кмета.
ДИМИТЪР КОЛЕВ: Благодаря ви. Имаме процедура по прекратяване на дебата. Подлагам на гласуване процедурното предложение на г-н Пейчев. 
Който е съгласен да бъдат прекратени дебатите, моля да гласува.
МИЛЕНА МИЛАНОВА: Г-н Колев, не участвам в гласуването.
ДИМИТЪР КОЛЕВ: За сведение на колегите, г-жа Миланова няма да участва и в процедурата и в гласуването: 

ГЛАСУВА СЕ: 
Общински съвет гласува и със „За – 22, „Против“ – 3, „Въздържали се“ – 5
· Предложението се приема, прекратяваме дебатите.

ДИМИТЪР КОЛЕВ: Преди да преминем в режим на гласуване, искам коректно да прочета предложението на общинския съветник – Ралица Андреева, което е следното и трябва да го подложим на гласуване. Г-жа Андреева предлага: „1. Определя основна месечна заплата на кмета на Община Перник в размер на 4 200 (четири хиляди и двеста) лева и допълнително трудово възнаграждение за придобит трудов стаж и професионален опит в размер на 1% за всяка прослужена година, съгласно Вътрешните правила за заплатите в Общинска администрация-Перник, считано от 01.07.2020 г.
2. От начислените възнаграждения по т.1 се правят удръжки за сметка на осигуреното лице за осигурителни вноски.“
Това е предложението, в режим на гласуване сме.
Госпожа Милена Миланова заявява, че не участва в гласуването.
Колеги който е „за“ предложението на г-жа Андреева, моля да гласува, както го изчетох.

ГЛАСУВА СЕ: 
Общинският съвет гласува и със 'за' - 25, 'против' - 3 и 'въздържали се' – 6; 

Прие
На основание чл.45 ал.9 и ал.10, във връзка с чл.21 ал.1 т.5 и ал.2 от ЗМСМА и съгласно чл.5 ал.16 от ПМС №67/14.04.2010 г. (Нова - ДВ, бр.5 от 2019 г., в сила от 01.01.2019 г.) за заплатите в бюджетните организации и дейности

Р Е Ш Е Н И Е  № 240
    

Изменя Решение № 187/02.07.2020г. по Протокол № 12 /02.07.2020г. и то придобива следния вид:
1. Определя основна месечна заплата на кмета на Община Перник в размер на 4 200 (четири хиляди и двеста) лева и допълнително трудово възнаграждение за придобит трудов стаж и професионален опит в размер на 1% за всяка прослужена година, съгласно Вътрешните правила за заплатите в Общинска администрация-Перник, считано от 01.07.2020 г.

2. От начислените възнаграждения по т.1 се правят удръжки за сметка на осигуреното лице за осигурителни вноски.

Поради изчерпване на дневния ред Председателят на ОбС Перник закри заседанието в 17.06 часа.


ЗА ПРЕДСЕДАТЕЛ НА ОбС ПЕРНИК:/п/……………………
						/М. МИЛАНОВА/

ПРОТОКОЛИСТ:/п/
		/И. АТАНАСОВА/

